Toortsie se Toeka Tokkel oor groente – toortsie.com
Toortsie se Toeka Tokkel oor groente
Februarie 23, 2016 Februarie 23, 2016 ~ Toortsie
In my kinderdae is verskillende groente in verskillende bakkies voorgesit: Soetpatats, soet wortels, boontjies met aartappels, beet met uie, wortelslaai, ertjies met botter en neut oor … Ek het ook só gekook ná my troue, maar nie naastenby so lekker soos dit in my ma se huis gemaak is nie. Soos die jare aangeloop het, het my ma net meer en meer getoor met groente, terwyl ék al luier en luier geraak het. By mý het eenpotgeregte al hoe meer prioriteit gekry, met al wat groente is sommer in dieselfde pot. Deurmekaar potjies.
In die jare toe ek nog geglo het aan lae vet disse, het ek met groot oë na my ma se boontjies gekyk wat ‘n bietjie bacon by het, of haar spinasie met al die kaas in. Ag, ek het te lekker saamgeëet, maar gewonder wie flous vir wie. Nou weet ek! Want my hele siening oor kos het mos verander!
Vandat ek verander het na ‘n hoë vet dieet (Banting), het groente ‘n nuwe dimensie in my lewe gekry. Daar is net soveel moontlikhede! Die eenvoudigste manier vir my om groente gaar te maak, is om ‘n klompie (deurmekaar) sommer net bros te kook in water en dan botter en neut oor te gooi. Daardie selfde groente kan natuurlik ‘n bietjie room en kaas ook oor kry vir ‘n nuwe baadjie. En as ek dit in lekker groot stukke sny en dit goed aanhelp met olyfolie en botter en dit in die oond druk, raak dit onweerstaanbaar. Dan praat ek nie eers van groenteroerbraai in botter nie. Spinasie word opgedollie tot iets allerheerliks; ‘n soetrissie word omtower met die heerlikste vulsel; ‘n gewone, plat, bruin sampioen verander na iets besonders met ‘n boontjie-en-uievulsel en fetakaas. ‘n Ui, gebraai in botter, verander enige groente se aansien. (Van uie gepraat: Julle weet mos as daar kopers na julle huis kom kyk, jy ‘n bietjie uie in botter moet braai net voor hulle kom?) Dan nog al die verskillende soorte kase wat ‘n mens na hartelus kan gebruik, gee elke keer vir jou groente ‘n ander gesig.
By Banting is groente ‘n baie prominente kos, ons moet immers by elke ete groente inneem, so ‘n mens kan dit sommer byvoorbaat interessanter maak. Só het my kossies Saterdagaand gelyk: Lamstjoppies in die oond gebraai, gevulde sampioene en spanspek (oranje lys, gebruik matig).
Terloops, vandat ek alles in botter gaarmaak, eet die hond ook selfs van die oorskietgroente!
Toortsie se Bantingboerkos faceboekblad
Bestel Toortsie se Bantingboerekos HIER
Posted in Banting, LCHF, Kosdinge, Verslanking	Banting - groente
‹ PreviousHaar grootste geskenk
Next ›Die lewe in ‘n puzzle
24 thoughts on “Toortsie se Toeka Tokkel oor groente”
Februarie 23, 2016 om 9:03 nm
Lekker gelees en saam met jou hier geëet!
Februarie 23, 2016 om 9:16 nm
Februarie 24, 2016 om 5:20 vm
Toortsie, ek bewonder jou! Shirley Conran het gesê: “Life’s too short to stuff a mushroom” – en hier doen jy dit en skryf nog ‘n boek ook!
Februarie 24, 2016 om 6:44 vm
Te lekker! Conran het dalk net nie geweet nie. 🙂
Februarie 24, 2016 om 7:27 vm
Dit wys jou net wat kan gedoen word nè? Skielik voel ek so ontoereikend … 😀
Februarie 24, 2016 om 7:30 vm
Februarie 24, 2016 om 7:36 vm
Wel, ek kook nie, skryf nie boeke nie … die lys van dinge wat ek NIE doen nie, word deesdae langer en langer *sug* ek moet die seesand tussen my tone uitgrawe
Februarie 24, 2016 om 7:47 vm
My dearie! Kan jy jou indink hoe bôring dit sou wees as ALMAL boeke geskryf het en gekook het? Jy doen weer ander wonderlike dinge wat óns beny. Soos om seesand tussen tone uit te grawe. 🙂
Februarie 24, 2016 om 8:24 vm
Jy vertel nou presies soos my kokery ook ontwikkel het. Eers moeder met groente netjies gekook. Daarna doen ek dieselfde soos sy vir n tydperk. Hoe haastiger die lewe gevlieg het hoe vinniger het alles in een pot beland. Nou is ek ook op die stadium van botter en room en kaas en gesonde groente! Dis die moeite werd. Jou resepte is uit die boonste rakke! 🙂
Februarie 24, 2016 om 8:33 vm
Februarie 24, 2016 om 10:38 vm
Dankie vir jou bydrae tot groente!
Februarie 24, 2016 om 3:05 nm
Eers het ek gedink: GROENTE? Wat skryf ‘n mens DAAROOR? Toe geniet ek dit tog te baie.
Februarie 24, 2016 om 10:22 nm
Selfde hier met my ook. Konnie dink wat groente kan oplewer nie en tog as mens daaraan dink kom daar tog dinge op wat mens oor kan skryf.
Februarie 24, 2016 om 4:19 nm
Hierdie week skiep ek die skrywery. Het Menieres aanval gehad waar ek nie eers my kop kon ophou nie…. en dit lyk boonop of ek onderwater lees. Wanneer julle oor ryk en lekker kos praat, val ek uit die bootjie 😦
Februarie 24, 2016 om 10:21 nm
Ai jai jai. Hoop nie ek help dit aan nie! Hoop jy voel gou beter. Maar jy kan dalk later skryf oor vars groente of gestoomde groente sonder die room. Xx sterkte
Of hou kamele van grassies?
Februarie 24, 2016 om 10:29 nm
Hierdie kameel kan al hoe minder dinge eet. Een van die dae leef sy op rys.
Februarie 25, 2016 om 10:26 vm
Februarie 24, 2016 om 6:17 nm
Ek hou van groente en probeer ook altyd ietsie ander
Februarie 24, 2016 om 8:06 nm
Hier by die Landgoed sal dit glad nie werk nie.
Terug pieng: Toeka-Tokkel 8:Bespreek of beskryf iemand( besonders) wat in jou lewe gekom het. – I scrap 2
Februarie 25, 2016 om 12:10 nm
Sonder hoe vet of self gaar maak, eet my honde hande vol knarsende rou wortels saam met my. Maar ek stem saam, hoe minder ek ook agter die warmstoof moet staan, hoe beter.
Februarie 25, 2016 om 1:28 nm
Sal dit die soet van die wortel wees waarvan hulle hou?
577 099 ste persoon wat hier inloer! Baie dankie en welkom! Hoop jy loer weer in.